SK Úradný vestník Európskej únie C 348/13

Záverečná správa úradníka pre vypočutie (1)

Úrokové deriváty v jenoch (YIRD)

(AT.39861)

(2016/C 348/09)

Komisia začala 12. februára 2013 konanie v zmysle článku 11 ods. 6 nariadenia (ES) č. 1/2003 (2) voči UBS AG, UBS Securities Japan Co., Ltd., The Royal Bank of Scotland Group plc, The Royal Bank of Scotland plc, Deutsche Bank Aktiengesellschaft, Citigroup Inc., Citigroup Global Markets Japan Inc., JPMorgan Chase & Co, JPMorgan Chase Bank, National Association, J. P. Morgan Europe Limited, R. P. Martin Holdings Ltd a Martin Brokers (UK) Ltd (ďalej spoločne len „dotknuté strany“).

Európska komisia začala 29. októbra 2013 konanie v zmysle článku 11 ods. 6 nariadenia (ES) č. 1/2003 voči ICAP plc, ICAP Management Services Limited a ICAP New Zealand Limited (ďalej len „ICAP“) (3).

V nadväznosti na rokovania o urovnaní a predloženie návrhov na urovnanie v súlade s článkom 10a ods. 2 nariadenia (ES) č. 773/2004 (4) Európska komisia prijala 29. októbra 2013 oznámenie námietok adresované dotknutým stranám, v ktorom sa uvádza, že tieto dotknuté strany sa v rokoch 2007 až 2010 podieľali na jednom alebo viacerých zo siedmich rozdielnych a samostatných dvojstranných porušení článku 101 Zmluvy o fungovaní Európskej únie a článku 53 Dohody o EHP.

Sedem dvojstranných porušení sa týka úrokových derivátov v japonských jenoch (ďalej len „YIRD“) s referenčnou úrokovou sadzbou LIBOR v japonských jenoch a v prípade jedného porušenia predpisov ide aj o deriváty YIRD s referenčnou úrokovou sadzbou Euroyen TIBOR. Dotknuté strany sa pokúšali ovplyvniť úrovne sadzby LIBOR v jenoch a/alebo sadzby Euroyen TIBOR prostredníctvom rozhovoru o smerovaní alebo úrovni jednej alebo viacerých sadzieb, ktoré prinajmenšom jedna z dotknutých bánk mala predložiť britskému združeniu bankárov (British Bankers Association) a/alebo japonskému združeniu bankárov (Japanese Bankers Association) na výpočet sadzieb LIBOR v jenoch a/alebo Euroyen TIBOR s cieľom priaznivo ovplyvniť obchodné pozície bánk v prípade derivátov, pri ktorých sú dané sadzby súčasťou ich podmienok vyrovnania.

Všetky dotknuté strany vo svojich odpovediach na oznámenie námietok potvrdili, že v tomto oznámení sa zohľadnil obsah ich návrhov na urovnanie.

Podľa článku 16 rozhodnutia 2011/695/EÚ som preskúmal, či sa návrh rozhodnutia adresovaný dotknutým stranám zaoberá iba námietkami, v súvislosti s ktorými dostali dotknuté strany príležitosť vyjadriť svoje názory, a dospel som k záveru, že áno.

Vzhľadom na uvedené skutočnosti, ako aj s prihliadnutím na to, že mi dotknuté strany nepredložili žiadnu žiadosť ani sťažnosť (5), sa domnievam, že sa v tomto prípade zabezpečil účinný výkon ich procesných práv.

V Bruseli 29. novembra 2013 Joos STRAGIER

(1) V súlade s článkami 16 a 17 rozhodnutia predsedu Európskej komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29).

(2) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 4.1.2003, s. 1).

(3) Konanie voči ICAP stále prebieha.

(4) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, 27.4.2004, s. 18).

(5) Na základe článku 15 ods. 2 rozhodnutia 2011/695/EÚ sa účastníci konania v prípadoch kartelov, ktorí sa zapájajú do rozhovorov o urovnaní podľa článku 10a nariadenia (ES) č. 773/2004, môžu obrátiť na úradníka pre vypočutie kedykoľvek počas konania o urovnaní, aby zabezpečili účinný výkon svojich procesných práv. Pozri aj bod 18 oznámenia Komisie 2008/C-167/01 o vedení konania o urovnaní s cieľom prijať rozhodnutia podľa článku 7 a článku 23 nariadenia Rady (ES) č. 1/2003 v prípadoch kartelov (Ú. v. EÚ C 167, 2.7.2008, s. 1).